# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rhaglen Grant Cyfalaf Trawsnewid Diwylliannol 2024-25** |
| **DYDDIAD**  | **19 Medi 2024** |
| **GAN** | **Jack Sargeant AS, Y Gweinidog Diwylliant, Sgiliau a Phartneriaeth Gymdeithasol** |

Mae’r Rhaglen Cyfalaf Trawsnewid Diwylliannol yn anelu at gefnogi llyfrgelloedd cyhoeddus, amgueddfeydd lleol a gwasanaethau archifau i drawsnewid eu gwasanaethau, moderneiddio eu cyfleusterau ac i wella’r hyn a gynigir ganddynt i bobl a chymunedau. Mae’r rhaglen yn fuddsoddiad pellach yn ein sectorau diwylliannol lleol.

Mae’r rhaglen yn canolbwyntio ar wella mynediad, gweithio mewn partneriaeth, datgarboneiddio a datblygu gwasanaethau mwy cynaliadwy. Ers 2017 darparwyd dros £10.5 miliwn, gan helpu i drawsnewid y gwasanaethau hanfodol hyn.

Bydd cylch 2024-25 yn cefnogi 6 phrosiect, 3 amgueddfa a 3 llyfrgell. Mae gwerth rhaglen eleni ychydig dros £1.271 miliwn.

O drawsnewid safleoedd i gael eu defnyddio’n well mewn cymunedau, gan alluogi mwy o fynediad a chyfranogiad a chefnogi iechyd a lles defnyddwyr, i gadw casgliadau ar gyfer cenedlaethau’r dyfodol, mae’r rhaglen yn gyfle hanfodol i’r gwasanaethau hyn a’u cymunedau.

Mae pob un o’r prosiectau yn cyd-fynd ac yn cefnogi’r nodau llesiant a ymgorfforir yn Neddf Llesiant Cenedlaethau’r Dyfodol, ein hymrwymiadau yng Nghynllun Gweithredu Cymru Wrth-hiliol a’n cynnydd o ran Cymru Sero Net.

Bydd prosiect Amgueddfa Criced Cymru CC4 *Mae criced wedi bod, ac yn dal i fod, yn gêm i bawb* yn elwa ar gyfraniad grant i gefnogi'r amgueddfa i gadw a dathlu criced a'i dreftadaeth ddiwylliannol gyfoethog a chynyddu cyfleoedd ymgysylltu ar gyfer cymunedau Du, Asiaidd a Lleiafrifoedd Ethnig lleol.

Dyfarnwyd cyllid i Gyngor Sir Ddinbych ddatblygu Plas Newydd, gan wella eu mannau arddangos i alluogi mwy o fynediad at stori a chasgliadau Merched Llangollen.

Mae gwybodaeth am yr holl brosiectau sy’n cael eu hariannu drwy’r cyfnod grant diweddar ar gael yma: [https://www.llyw.cymru/rhaglen-grant-cyfalaf-trawsnewid-grantiau-ddyfarnwyd](https://eur01.safelinks.protection.outlook.com/?url=https%3A%2F%2Fwww.llyw.cymru%2Frhaglen-grant-cyfalaf-trawsnewid-grantiau-ddyfarnwyd&data=05%7C02%7CSeaneen.McGrogan2%40gov.wales%7C8c10571d0c5f41b6553f08dc9f365a5e%7Ca2cc36c592804ae78887d06dab89216b%7C0%7C0%7C638560303019024579%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C0%7C%7C%7C&sdata=c1q%2FC0MUCSXHLPmKppFyOcSV%2BQwIKSxY01kcN2Lqvek%3D&reserved=0)

Mae cyfnod grant arall wedi cau yn ddiweddar a bydd yn darparu cyllid i brosiectau llwyddiannus o fis Ebrill 2025.